| 24. november 2025  Uddannelses- og Forskningsstyrelsen    Kontor for jura og institutionspersonale  Haraldsgade 53 2100 København Ø  Tel. 7231 7800    www.ufm.dk  CVR-nr. 3404 2012  Sagsbehandler  Rikke Lise Simested  Tel. 72 31 78 76  RILS@ufm.dk    Ref.-nr.  1054060  Sagsnr.  2025-56727  Deres ref.  CVR-nr.  Cpr.-nr.  Kopi |
| --- |
|  |

| Sendt til høringsparterne på høringslisten |
| --- |

# Høring over udkast til ny bekendtgørelse om adgang til professions- og erhvervsrettede videregående uddannelser (adgangsbekendtgørelsen)

Uddannelses- og Forskningsstyrelsen sender hermed udkast til bekendtgørelse om adgang til professions- og erhvervsrettede videregående uddannelser i høring.

De væsentligste ændringer er følgende:

* at bekendtgørelsen ændrer titel,
* nye regler for afslag/udskrivning af ansøgere/studerende uden lovligt ophold i Danmark og
* ændrede adgangskrav og uddannelsesnavne for enkelte uddannelser.

Styrelsen skal anmode om eventuelle bemærkninger til høringsudkastet sendes til <ufs-hoering@ufm.dk>, cc. [RILS@ufm.dk](mailto:RILS@ufm.dk) med reference til sag 2025-56727 senest

**Mandag den 22. december 2025, kl. 12:00.**

Spørgsmål til høringsudkastet bedes rettet til undertegnede, Rikke Lise Simested, e-mail: [RILS@ufm.dk](mailto:RILS@ufm.dk) og telefonnummer: 7231 7876.

Høringen er også offentliggjort på [Høringsportalen.dk](mailto:hoeringsportalen.dk). Høringssvar fra ikke-ministerielle høringsparter offentliggøres på Høringsportalen efter høringsfristens udløb. Ved afgivelse af høringssvar samtykker høringsparten i, at vedkommendes høringssvar, inkl. navn og evt. angivet adresse eller e-mailadresse offentliggøres på Høringsportalen efter endt høring.



Med venlig hilsen

Rikke Lise Simested

Specialkonsulent

**Bemærkninger til titelændring:**

Det foreslås, at bekendtgørelse om adgang til erhvervsakademiuddannelser og professionsbacheloruddannelser ændrer titel til: bekendtgørelse om adgang til professions- og erhvervsrettede videregående uddannelse.

Begrundelsen er, at *Reform af professionsbachelor- og erhvervsakademiuddannelser i Danmark*, som er fremsat som lovforslag L 17 medfører, at uddannelsesområdet tilføres en ny type uddannelse: professionsmasteruddannelserne, hvilket nødvendiggør, at bl.a. adgangsbekendtgørelsen ændrer titel. Den foreslåede titel følger samme terminologi, som er anvendt på eksamensområdet, jf. bekendtgørelse om eksamener og prøver ved professions- og erhvervsrettede videregående uddannelser.

**Bemærkninger til ændringer i bestemmelser:**

**§ 2, stk. 2** – ny bestemmelse, som vedrører ansøgere, som ikke har lovligt opholdsgrundlag i Danmark. Gruppen består af udviste asylansøgere samt andre udlændinge, som har mister deres opholdsgrundlag i Danmark. Bestemmelsen skal forhindre denne personkreds i at opnå optagelse/være indskrevet på en videregående uddannelse. Der er ligeledes tilføjet et nyt nr. 7 i udskrivningsbestemmelsen (§ 36), som fastsætter, at en studerende, der mister sit lovlige opholdsgrundlag i Danmark, skal udskrives af uddannelsen. Reglerne følger af lovforslag L5 stillet af udlændinge- og integrationsministeren, som forventes vedtaget af Folketinget i december.

Det fremgår af lovbemærkningerne, at udlændinge, som opholder sig i Danmark på baggrund af en opholdstilladelse eller opholdsret, i Det Centrale Personregister (CPR) vil blive registreret *”med fast opholdsstatus”*. Udlændinge for hvem der kan sikres pålidelige registermæssige oplysninger om, at der ikke foreligger et opholdsgrundlag, vil i CPR blive registreret *”med ulovligt ophold”*. Dette vil bl.a. gælde for udlændinge, der har en verserende udsendelsessag hos myndighederne, og udlændinge på tålt ophold.

Øvrige udlændinge vil i CPR blive registreret *”uden fast opholdsstatus”*, hvilket vil gælde for udlændinge, der opholder sig i Danmark på baggrund af et kortvarigt ophold – på visum eller på processuelt ophold, samt andre udlændinge, der ikke har et opholdsgrundlag, men hvor der ikke kan sikres pålidelige registermæssige oplysninger.

Det vil alene være gruppen af udlændinge, som er/bliver registreret med *”ulovligt ophold”*, der skal have afslag på optagelse/udskrives af den videregående uddannelse.

Udlændingemyndighederne vil udstille oplysningerne i CPR inddelt i de tre kategorier. Den løbende ajourføring af oplysninger vil kunne modtages som adviseringer, hvis myndigheden abonnerer på en given udlænding i CPR.

Myndigheder, der tilgår oplysninger om opholdsstatus i CPR, vil kunne indhente uddybende oplysninger ved opslag i Udlændinge Informations Systemet (UIS), eller alternativt rette henvendelse til udlændingemyndighederne.

Imidlertid er registreringen i CPR endnu ikke it-understøttet, hvorfor styrelsen vil vende tilbage med nærmere information om, hvordan uddannelsesinstitutionerne skal håndtere disse sager i perioden, indtil CPR indeholder oplysninger om opholdsgrundlaget.

**§ 6, stk. 2** – det er præciseret, at specifikke adgangskrav i form af enkeltfag fra enten gymnasial eksamen eller enkeltfag fra adgangskursus til visse videregående uddannelser skal vurderes bestået i overensstemmelse med det beståkrav, som er fastsat for den gymnasiale eksamen og fastsat i bekendtgørelse om adgangskursus og adgangseksamen til visse videregående uddannelser.

**§ 10** og **§ 13, stk. 3** – styrelsen finder anledning til at præcisere, at reglerne om betinget optagelse ligeledes finder anvendelse for vurdering af en ansøgning om optagelse fra ansøger, som er sygemeldt på ansøgningstidspunktet.

**§ 18, stk. 4** – af hensyn til de studerende foreslås det, at tilbud om en studieplads til ansøgere på standby-listen begrænses til 2 uger efter studiestart. Dette foreslås, for at den studerende får de bedste studiebetingelser, og kan være med til studiestart på uddannelsen for at sikre en god tilknytning til holdet.

**§ 21, stk. 3**, og **§ 26, stk. 2** og **3**, ændres ”udvælgelseskriterier” til ”rangeringskriterier”, idet det er institutionerne som rangerer ansøgerne efter kriterier, jf. § 21, stk. 3, og § 26, stk. 1.

**§ 30** – kravet til danskkundskaber – forslag til en mindre omformulering og fastsættelse af, at der som minimum skal være tale om et danskkrav på dansk 3 på B2-niveau. Uddannelsesinstitutionerne fastsætter kravet til dansk, dog ikke et højere krav end Studieprøven i dansk.

Afslutningsvist kan styrelsen oplyse, at de nye regler for optagelse på professionsmasteruddannelserne er under udarbejdelse og vil følge i en særskilt høring.

**Bemærkninger til bilag 1:**

Styrelsen orienterede sidste år udbyderne af erhvervsakademiuddannelserne inden for det it-faglige område om, at der er efter styrelsens opfattelse ikke er den fornødne hjemmel til, at disse uddannelser har en adgangsvej i form af adgangseksamen. Ved udsendelsen af følgebrevet i forbindelsen med udstedelsen af adgangsbekendtgørelsen for 2025 (nr. 46/2025) oplyste styrelsen udbyderne om, at den foreslåede ændring af adgangseksamen ikke ville ske i 2025, men varslede udbyderne om, at adgangsvejen måtte forventes at udgå fra optagelsen 2026.

Styrelsen vejledte imidlertid uddannelserne om, at hvis de ønskede det og kunne argumentere for, at uddannelserne er af teknisk karakter, kunne de blive flyttet til det tekniske hovedområde – evt. som et underområde med it-teknisk faglighed. Styrelsen har noteret, at ingen af de omhandlede uddannelser har ansøgt herom.

Desuden varslede styrelsen den designfaglige uddannelse til designteknolog om, at styrelsen ikke ville ændre adgangsvejen via adgangseksamen i 2025, men varslede samtidigt, at adgangsvejen ville udgå fra optagelsen 2026, idet designteknolog ikke kan karakteriseres som en teknisk uddannelse.

Styrelsen har nu fjernet adgangsvejen for ovenstående uddannelser med henvisning til, at der ikke er hjemmel i lov om erhvervsakademiuddannelser og professionsbacheloruddannelser til, at andre uddannelser end tekniske videregående uddannelser kan have adgangseksamen som en adgangsvej.